OBH 3531/2001.
Az állampolgári jogok országgyűlési biztosának jelentése
Előadó: Dr. Garamvári Miklós 

Az eljárás megindulása
	Az állampolgári jogok országgyűlési biztosához (a továbbiakban: országgyűlési biztos) intézett beadványában, több panaszos a Mozgássérültek Állami Intézete Hermina úti (1146 Budapest, Hermina út 45.) részlegének tervezett megszüntetését sérelmezte.
Az országgyűlési biztos az  ügyben a vizsgálatot 2001. június 5-én megindította.
	Az állampolgári jogok országgyűlési biztosáról szóló, 1993. évi LIX. törvény (a továbbiakban: Obv.) 18. § (2) bekezdésére, amely szerint az országgyűlési biztos bármely hatóságtól az általa lefolytatott eljárással, az eljárás elmulasztásával kapcsolatban  adatokat és felvilágosítást kérhet (...) az országgyűlési biztos felkérte a szociális és családügyi minisztert, hogy a beadványban foglaltakkal kapcsolatos érdemi álláspontjáról, az intézet jelzett részlege kiváltásával összefüggő elképzeléseikről, a jelenleg ott élők áthelyezése előkészítésének mikéntjéről illetve az Önök által tett, vagy tenni kívánt intézkedésekről tájékoztatni szíveskedjen.

Az érintett alkotmányos jogok
•	A jogállamiságból fakadó jogbiztonság elve: "A Magyar Köztársaság független, demokratikus jogállam. [Alkotmány 2. § (1) bek.]
•	A legmagasabb szintű testi és lelki egészséghez való jog: "A Magyar Köztársaság területén élőknek joguk van a lehető legmagasabb szintű testi és lelki egészséghez." [Alkotmány 70/D. § (1) bek.]
•	"Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és természetes környezet védelmével valósítja meg." [Alkotmány 70/D. § (2) bek.]
•	A szociális biztonsághoz és ellátáshoz való jog: "A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak." [Alkotmány 70/E. § (1) bek.]

A vizsgálat megállapításai és az ügy jogszabályi háttere
	A szociális és családügyi miniszter által adott tájékoztatás szerint a Mozgássérültek Állami Intézete két telephelyen működik. A központi egység a Budapest II. Marczibányi téren, a másik részleg pedig a Budapest XIV. Hermina út 45. szám alatt található. Ez utóbbi épület korábban kastély funkciót töltött be. Itt jelenleg 40 mozgássérült elhelyezését biztosítják. Az épület jellegéből adódóan nem alkalmas szociális intézményi elhelyezésre, különösen nem mozgássérültek gondozására. 
	Az intézet ideiglenes működési engedéllyel rendelkezik, mert az épület tárgyi feltételei nem felelnek meg a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet előírásainak.
	Az épület két szintes, a mozgássérültek számára nehéz a közlekedés, a nagy egymásba nyíló lakószobákban 8-10 fő elhelyezése valósul meg, a vizes helyiségek száma kevés, a közlekedő folyosók, utak szűkek.
	Az intézet Hermina úti részlegének kiváltása évek óta szerepel a fenntartó Szociális és Családügyi Minisztérium terveiben, mert az épület felújítása, korszerűsítése indokolatlan többletkiadásokat eredményezne. Az épületben lakó mozgássérültek kedvezőbb elhelyezése érdekében 1999-ben olyan döntés született, hogy keresni kell a lehetőségét az épület kiváltásának, az ott élő személyek korszerűbb, szakmai követelményeknek megfelelőbb elhelyezése érdekében.
	Ennek értelmében felvételi zárlatra került sor, a zsúfolt elhelyezés csökkentésére. A Hermina úti részlegen elhelyezett személyek közül 11 főnek a képzése a 2000/2001-es tanév végével befejeződik, így 29 főnek az elhelyezéséről kell gondoskodni, illetve azokról a bejárókról, akik különböző szolgáltatásokat vesznek igénybe.
	A szociális igazgatásról és szociális ellátásokról szóló 1993. évi III. törvény (a továbbiakban: Szt.) 113/C. § (1) bekezdése értelmében a fogyatékos személyek otthonában élő felnőtt személy állapotát folyamatosan figyelemmel kell kísérni. A 112. § (3) bekezdése szerinti szakértői bizottság az ápoló, gondozó otthonban ellátott fogyatékos személy állapotát, annak változását ötévenként felülvizsgálja. A szakértői bizottság felülvizsgálatának eredményéről az intézmény vezetője tájékoztatja az ellátást igénybe vevő személyt, annak hozzátartozóját, törvényes képviselőjét.
	E szakasz (2) bekezdése értelmében a fogyatékos személy állapotának vizsgálatát a más intézménybe történő áthelyezése előtt az (1) bekezdésben meghatározott időtartamtól függetlenül el kell végezni. Az új intézménybe kerülést követő fél éven belül az intézmény a fogyatékos személyről részletes gyógypedagógiai felmérést végez és ennek alapján elkészíti egyéni fejlesztési tervét. Az előírások értelmében az intézet az áthelyezések előkészítéseként az intézet szakértő bizottsággal vizsgáltatta felül az érintett fogyatékos személyek állapotát, képességeit, annak érdekében, hogy egyértelmű legyen az áthelyezésre alkalmas személyek köre.
	Az Szt. 106. §-ának h.) pontja szerint a bentlakásos szociális intézmény vezetője köteles értesíteni, illetve tájékoztatni a jogosultat és az általa megjelölt hozzátartozóját az áthelyezés kezdeményezéséről, illetőleg kérelmezéséről.
	A kapott tájékoztatás szerint a lakók megnyugtató elhelyezése érdekében két alkalommal megbeszélésre került sor az érintettek bevonásával, melyen az Intézet igazgatója, főnővére, az Alapítványi Iskola igazgatója, az Alapítvány elnöke, a MEOSZ elnöke vettek részt.
	A megbeszélésen összegződtek azok a feladatok és megoldási módok, amelyek a részleg megszüntetéséből adódóan megoldásra várnak, s melyekkel a résztvevők egyetértettek. Ezek az alábbiak:
1.	Az érettségizett fiatalok további segítése az integrált oktatásba való bekapcsolásukkal, kollégiumi elhelyezés mellett. A kollégiumi elhelyezésre alkalmas épület kiválasztása folyamatban van.
2.	A 2000/2001-es tanéven gimnáziumi tanulmányokat folytató jelenleg 2-3 osztályos tanulók további tanulmányainak biztosítása. A tanulók közül 28 kollégiumban lakik, 12 fő bejáró. A cél az, hogy a gimnáziumi oktatás egy helyre kerüljön, lehetőleg külön az elhelyezéstől. A fiatalok elhelyezése érdekében szóba jövő forma a lakóotthoni elhelyezés. Lakóotthon vásárlása, az intézet közvetlen közelében, Zuglóban vagy a XV, XVI. kerületben, - erre a célra biztosított forrásokból - vagy a Marczibányi téri ingatlanon felépítendő lakó-otthonban. A tanulmányok folytatásához szükség van továbbá a szállító szolgálat új gépkocsival történő felszerelésére, amelyek költségeit a Minisztérium biztosítja.
3.	A külső iskolába járó fiatalok száma 6 fő (főiskola, szakközépiskola, egyetem), akik részére lakásbérleti megoldással lehet segítséget adni. A tartós bérlemények ügyében az intézet keresi a megoldást, amelyet az intézet költségvetéséből finanszírozni tudna.
4.	A Hermina úti részlegre bejár 8-10 fő, nem beutalt személy, a Humanitas Szövetkezet foglalkoztatásában. Az intézmény igazgatója tárgyalásokat folytat a Szövetkezettel más telephely igénybevételére, vagy a környező szociális foglalkoztatóban való tovább foglalkoztatásra.
5.	Az idősebb bejárók, a korábbi években itt élők, szintén nem beutaltak (kb. 10 fő) Ők nappali ellátásként veszi igénybe a Hermina úti részleget. Elhelyezésük érdekében a kerületi önkormányzati nappali intézmények vagy esetleg a közelben lévő Vakok Állami Intézetének ellátása jön számításba. Az intézet igazgatója keresi a megoldás lehetőségét.

Álláspontom szerint - egyetértve a fenntartóval - a korszerű elhelyezési lehetőségek megvalósítása csak és kizárólag egy előzetesen kidolgozott szakmai program alapján valósulhat meg. A kapott tájékoztatás szerint az intézet és a fenntartó ezt együttműködve, közösen végzi. Ennek során egyenként tekintik át az ellátottak helyzetét, személyes igényeit, szükségleteit, közvetlenül megbeszélve az érintett személyekkel elképzeléseiket.
	Az Obtv. 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva. Jelen ügy vizsgálata során, a rendelkezésemre álló adatok alapján megállapítottam, hogy - az ügy jelen állásában! -  nem sérült sem jogállamiságból fakadó jogbiztonság alkotmányos elve, sem az otthon lakóinak a lehető legmagasabb szintű testi és lelki egészséghez fűződő alkotmányos joga, továbbá a gondozottak szociális biztonsághoz fűződő alkotmányos joga sem szenvedett sérelmet.
	Az ügyben eljáró szervezetek részéről elmaradt vagy megalapozatlan intézkedést nem észleltem ezért ajánlást nem teszek, és az ügyben folytatott vizsgálatomat lezárom.

Budapest, 2001. július 12.

Lenkovics Barnabás